Mašina priča

 Maša je bila sasvim obična djevojčica. Voljela je sunce, igru, prirodu i sve ono što djeca od 8 godina vole. No, najviše je voljela školu. Ne toliko radi same škole, jer zadaće i učenja je bilo preko glave, već radi svojih prijatelja.

 Još godinu ranije upoznala je čak 22 nova prijatelja. Maja, Vedrana, Andrea i Sanja bile su njezine najbolje prijateljice. Radovala im se i svaki dan je s njima u slobodno vrijeme smišljala razne igre. Voljele su se smijati, pjevati, plesati, skakati i trčati. Ah trčati, trčale su često po hodnicima skrivajući se od učiteljice i natječući koja će prije pretrčati dugački hodnik koji ih je dijelio od velikih izlaznih vrata iza kojih je stajala sloboda.

Maša nije imala samo prijateljice. Imala je i prijatelje. Marko, Petar i Simon bili su njezini kompanjoni. Tu je riječ čula od svoje bake. Zvala ih je kompići od milja. Ali najdraži kompić bio joj je Filip. Možda je on ipak bio više od kompića. On je bio njena simpatija. I gle čuda, učiteljica ju je još prvi tjedan škole stavila da sjedi s njim u klupi. Kakva je to radost bila za Mašu. Jedva je čekala doći u školu i sjesti pokraj Filipa. No, cura kao cura, pravila se da ju Filip uopće ne interesira. Kad bi ju nešto pitao, ona mu je rekla da ne zna, kad bi joj pala olovka ona se ljutila jer Filip nije to vidio i podigao olovku. Kad bi ju Filip potajice gledao, znajući to, ona je namjerno okretala glavu. Ni Filipu nije bilo jasno što je Maši, no sjetio se kako mu je tata jednom prilikom rekao: "Ma, žene su ti sine moj čudna bića!". Znao je Filip da je tata u tim trenutcima u pravu, jer kad bi najmanje očekivao Maša mu je dala kompliment ili mu ponudila malo svoje marende..."Sitnice su u životu važne!" mislio se Filip.

Jednoga dana mama je došla po Mašu u školu i rekla kako od sutra nema škole. Maša je bila strašno ljuta i tužna i razočarana da je odmah briznula u plač. Putem kući mislila je na sve svoje prijatelje, prijateljice i Filipa kojeg neće neko vrijeme vidjeti. Dani su prolazili, a Maša je sa svojim roditeljima provodila vrijeme u kući gledajući školu na televiziji i učeći novo gradivo koje je učiteljica svakodnevno javljala. Sve se promijenilo! Nije više bilo pjesme i igre, nije bilo skakanja i trčanja po hodnicima, igranja na igralištu, Filipa... nedostajalo joj je sve. Nikada nije ni razmišljala o ovakvoj situaciji niti pomišljala da bi do nje moglo doći. No došlo je! Nakon nekoliko dana sjete, Maša je odlučila da sve ovo što se događa neće utjecati na njezine osjećaje i da će od danas neke stvari promijeniti.

Odlučila je za početak pisati pisma. Svaki dan napisala je po jedno pismo svome prijatelju. U pismu je navela zašto voli prijatelja kojem piše te čemu se raduje kada ga ponovno vidi. Prvo je mislila da će mama odnijeti pismo u poštu, jer naučila je da se pisma od tamo šalju, no mama joj je objasnila da ne može i ne smije ići u poštu. Razmišljala je Maša cijeli dan, a onda se dosjetila. Pitala je mamu da joj sva pisma slika i pošalje mamama njenih prijatelja. Osmjeh se vratio na Mašino lice. Bila je sretna kao da ponovno trči, pleše, igra se...kako nam malo za sreću treba, pomislila je i željno gledala u ekran mobitela kada će se kraj slike pojaviti plave kvačice. Znala je da kada kvačice poplave, osoba je pročitala poruku. Sva njena pisma bila su poslana, sve kvačice su postale plave, a mobitel je počeo uzastopno zvoniti. Otvorila je prvu poruku i vidjela pismo koje joj je Filip poslao. Njeni obrazi su se zacrvenili, a srce počelo ubrzano kucati. Filip je napisao da mu nedostaje i da mu je žao što nisu više vremena proveli u školi zajedno. Također, rekao joj je da čim se vrate da će joj pokloniti cvijet, odnosno nekoliko visibaba, jer počelo je proljeće.

Ništa više nije bilo teško. Maša je s velikom željom i voljom obavljala svoje svakodnevne školske obveze. Provodila je vrijeme s roditeljima, igrala se s njima i shvatili da osim onih 22 koje je upoznala ima još 2 nova najbolja prijatelja, mamu Anitu i tatu Sanjina.

 Nakon mjesec dana Maša se vratila u školu. Cijenila je svaki trenutak koji provodi u njoj. Pažljivo je slušala učiteljicu, popravila ocjene, igrala se sa svojim prijateljicama i naravno, priznala Filipu da joj se sviđa. Dobila je poljubac od njega.

Maša je naučila važnu lekciju. Znala je da su trenutci s roditeljima i prijateljima neprocjenjivi, te da odnose s njima treba njegovati i zalijevati.

Tatjana Majić

ZADATAK: napiši pismo svom najboljem prijatelju i pošalji mu ga. Reci u pismu što voliš i čemu se raduješ.